વિનસને હતપ્રભ સ્થિતિમાં ઝેવે જોઈ. રોબોન પણ તેને દૂરથી જોઈ રહેલો. રોબોન કંઈ બોલવા જાય તે પહેલા તેને ઝેવે ઈશારો કરીને અટકાવ્યો. ઝેવ પગથિયા ઉતર્યો. દરવાજા પાસે હાથી ઉભો હતો તેની આંખ નીચે હાથ ફેરવ્યો. હાથીએ સૂંઢ જરા હલાવી. પછી ઝેવ કમ્પાઉન્ડની બહાર નીકળ્યો. આગળ ચાલતો ગયો. ઘાસ શરુ થયું તો ઘાસમાં હાથ ફેરવ્યો. ઝેવ શું કરી રહ્યો હતો એ જોઈ રહેલા વિનસ અને કલ્કીનને સમજાયું કે જમીન કદાચ ભીની હશે. ઝેવ શું કરી રહ્યો હતો એ જાણવા માટે બંને ઉત્સુકતાથી જોઈ રહ્યા હતા. ઝેવ આગળ વધ્યો. બે ત્રણ ઝાડ પાસે ગયો. એકાદી ઝાડની ડાળી હલાવી. પછી એક ઝાડની ડાળીમાંથી પાંદડા વાળી એક નાની ડાળખી તોડી. તે ડાળખી લઇને પાછો ફર્યો. ઝડપથી ચાલીને તેણે વિનસના હાથમાં મૂકી.